11. ฐานะทางการเงินและผลดำเนินการ

บริษัทมีผลการดำเนินงานโดยรวมกำไร 389.70 ล้านบาท ซึ่งมากกว่าผลกำไรในปี 2544
เป็นจำนวน 354.50 ล้านบาท คิดเป็น 1007% กำไรที่เพิ่มขึ้นเป็นผลมาจากต้นทุนเฉลี่ยที่ลดลง
อันเนื่องมาจากรายได้ส่วนใหญ่มาจากการขายบ้านในโครงการใหม่ ซึ่งมีต้นทุนที่ดินที่ต่ำกว่า
อันเป็นผลมาจากการซื้อที่ดินและโครงการจากสถาบันการเงิน
นอกจากนั้นเป็นผลมาจากการที่บริษัทเน้นสินค้าในโครงการบ้านลลิลและลลิลกรีนวิลล์
ซึ่งมีอัตราส่วนกำไรขั้นต้นสูง

ณ. วันที่ 31 ธันวาคม 2545 บริษัทมีสินทรัพย์รวม 2,420.50 ล้านบาท
ซึ่งมากกว่าสินทรัพย์รวมในปี 2544 เป็นจำนวน 1,125.10 ล้านบาท คิดเป็น 87%
สาเหตุมาจากการเพิ่มขึ้นของสินค้าคงเหลือ(เพิ่มขึ้น 752.80 ล้านบาท) คิดเป็น 31%
ของสินทรัพย์รวม ซึ่งเพิ่มขึ้นตามนโยบายการควบคุมสินค้าคงเหลือของบริษัทฯ
เพื่อเพิ่มประสิทธิภาพในการควบคุมความเสี่ยงและการบริหารการขายในแต่ละโครงการ
ในขณะเดียวกันมีหนี้สินรวม 502.50 ล้านบาท ลดลงจากปี 2544 เป็นจำนวน 34.60 ล้านบาท
คิดเป็น 6.5%
สาเหตุหลักมาจากการนำเงินจากการเพิ่มทุนบางส่วนไปชำระคืนเงินกู้ระยะสั้นและระยะยาวแก่สถาบันการเงิน
และสำหรับในส่วนของผู้ถือหุ้นนั้น บริษัทฯมีส่วนของผู้ถือหุ้น ณ. สิ้นปี 2545 เท่ากับ
1,918.10ล้านบาท เพิ่มขึ้น 1,159.80 ล้านบาท คิดเป็น 153%
เป็นผลมาจากการเสนอขายหุ้นสามัญเพิ่มทุนให้แก่ประชาชนทั่วไปเป็นจำนวน 700.00 ล้านบาท
และผลกำไรที่เพิ่มขึ้นเป็นจำนวน 354.50 ล้านบาทดังกล่าวข้างต้น

โครงสร้างทางการเงินสำหรับปี 2545 บริษัทฯ มีอัตราส่วนหนี้สินต่อทุนลดลงเป็น 0.26 เท่า
เมื่อเทียบกับ 0.71 เท่าในปี 2544
สาเหตุหลักมาจากการที่หนี้สินรวมลดลงและสัดส่วนของผู้ถือหุ้นมากขึ้น
อันเป็นผลมาจากการเพิ่มทุนพร้อมเพิ่มทุนกระจายหุ้นให้กับประชาชนปลายเดือนพฤศจิกายน 2545
อย่างไรก็ตามบริษัทมีนโยบายรักษาอัตราส่วนหนี้สินต่อทุนไม่ให้เกิน 1 เท่า
เพื่อเป็นการควบคุมความเสี่ยงทางการเงิน

ด้านสภาพคล่องของบริษัทฯปรับตัวดีขึ้นประมาณร้อยละ 34 โดยมีอัตราส่วนสินทรัพย์หมุนเวียนเท่ากับ
5.40 เท่า เปรียบเทียบกับปี 2544 ที่ระดับ 4.02 เท่า
สืบเนื่องจากการที่บริษัทฯมีนโยบายการควบคุมสินค้าคงเหลือตามสาเหตุดังกล่าวข้างต้น

ด้านความสามารถในการทำกำไรและประสิทธิภาพในการดำเนินงานของบริษัทฯ ปรับตัวดีขึ้น
โดยมีอัตราผลตอบแทนต่อผู้ถือหุ้นเท่ากับ 20.32% เปรียบเทียบกับปี 2544 ที่ระดับ 4.65%
และอัตราผลตอบแทนจากทรัพย์สินทั้งหมดเท่ากับ 16.10% เปรียบเทียบกับปี 2544 ที่ระดับ 2.72%
โดยอัตราผลตอบแทนที่เพิ่มขึ้นทั้งสอง
เป็นผลมาจากการเพิ่มขึ้นของกำไรสุทธิและจากการขายบ้านในโครงการใหม่( เปิดตั้งแต่ปี 2543 )
ที่มีราคาเฉลี่ยและกำไรขั้นต้นที่สูงกว่าปี 2544
และสาเหตุสุดท้ายมาจากการบริหารต้นทุนการดำเนินงานที่ลดลงโดยในปี 2545
บริษัทมีต้นทุนการขายและบริหารเท่ากับ 133.85 ล้านบาท คิดเป็น 6.94% เทียบกับรายได้รวม
ซึ่งถือเป็นอัตราที่ต่ำที่สุดเมื่อเทียบกับภาพรวมในอุตสาหกรรม
และที่สำคัญบริษัทสามารถสร้างประสิทธิภาพในการใช้ทรัพย์สินสูงถึง 0.79 เท่า
อันส่งผลต่อผลตอบแทนต่อผู้ถือหุ้นเดิมสูงขึ้นดังกล่าวข้างต้น

ด้านคุณภาพของสินทรัพย์
สินทรัพย์ของบริษัททั้งสินค้าคงเหลือและที่ดินรอพัฒนาเป็นสินทรัพย์ที่บริษัทซื้อหลังวิกฤต ซึ่งมีต้นทุนต่ำ
หรืออีกนัยหนึ่งสินทรัพย์ของบริษัทล้วนเป็นสินทรัพย์ที่สามารถก่อให้เกิดรายได้ ซึ่งเป็นจุดแข็งของบริษัท

รายงานของผู้สอบบัญชีรับอนุญาต

ข้าพเจ้าได้ตรวจสอบงบดุล ณ วันที่ 31 ธันวาคม 2545 และ 2544 งบกำไรขาดทุน
งบแสดงการเปลี่ยนแปลงในส่วนของผู้ถือหุ้น สำหรับปีสิ้นสุดวันเดียวกันของแต่ละปี
และงบกระแสเงินสด สำหรับปี สิ้นสุดวันที่ 31 ธันวาคม 2545 ของบริษัท ลลิล พร็อพเพอร์ตี้ จำกัด
(มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็น
ผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการ
ทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้
และประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอใน งบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสม
ในการแสดงความเห็นของข้าพเจ้า

ข้าพเจ้าเห็นว่างบการเงินข้างต้นนี้ แสดงฐานะการเงิน ณ วันที่ 31 ธันวาคม 2545 และ 2544
ผลการดำเนินงาน การเปลี่ยนแปลงในส่วนของผู้ถือหุ้น สำหรับปีสิ้นสุดวันเดียวกันของแต่ละปี
และกระแสเงินสด สำหรับปีสิ้นสุดวันที่ 31 ธันวาคม 2545 ของบริษัท ลลิล พร็อพเพอร์ตี้ จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการแสดงความเห็นอย่างมีเงื่อนไข ข้าพเจ้าขอให้ข้อสังเกต ดังนี้

1. ตามหมายเหตุประกอบงบการเงินข้อ 1.1 บริษัทฯ มิได้นำเสนองบกระแสเงินสด สำหรับปี
สิ้นสุดวันที่ 31 ธันวาคม 2544 เนื่องจากมีการเปลี่ยนแปลงนโยบายการบัญชีตามหมายเหตุ 4
และบริษัทฯ
ไม่สามารถหาผลกระทบสะสมที่เกิดขึ้นจากการเปลี่ยนแปลงนโยบายการบัญชีมาปรับปรุงงบการเงินปี
2543 เพื่อประโยชน์ในการเปรียบเทียบกับงบการเงินปี 2544 ในการจัดทำงบกระแสเงินสดได้

2. ตามหมายเหตุประกอบงบการเงินข้อ 4.1 ในปี 2545 บริษัทฯ
ได้เปลี่ยนแปลงนโยบายการบัญชีเกี่ยวกับการรับรู้รายได้
จากเดิมรับรู้รายได้ตามงวดที่ถึงกำหนดชำระซึ่งเป็นไปตามหลักเกณฑ์ของกรมสรรพากร
เป็นรับรู้รายได้เมื่องานก่อสร้างเสร็จตามสัญญาและมีการโอนกรรมสิทธิให้แก่ผู้ซื้อแล้วซึ่งเป็นไปตามหลักการบัญชีที่รับรองทั่วไป
ในการเปลี่ยนแปลงนโยบายการบัญชี ดังกล่าว บริษัทต้องปรับย้อนหลังงบการเงินงวดก่อน
ที่นำมาเปรียบเทียบเสมือนว่าบริษัทได้รับรู้รายได้ตามนโยบายการบัญชีใหม่มาโดยตลอด
ดังนั้นข้อมูลสำหรับปี 2544 ที่นำมาเปรียบเทียบจึงเป็นข้อมูลที่จัดทำขึ้นตามนโยบายการบัญชีใหม่
ผลสะสมจากการเปลี่ยนแปลงนโยบายการบัญชีตั้งแต่อดีตจนถึง
ต้นปีปัจจุบันที่ต้องนำมาปรับปรุงกับกำไร(ขาดทุน)สะสมต้นงวดของปี 2545 มีจำนวน (36.67)
ล้านบาท และมีผลทำให้กำไรสุทธิสำหรับปี สิ้นสุดวันที่ 31 ธันวาคม 2545
เพิ่มขึ้นด้วยจำนวนเดียวกัน และมีผลสะสมตั้งแต่อดีตจนถึงต้นปี 2544
ที่ต้องนำมาปรับปรุงกับกำไร(ขาดทุน)สะสมต้นงวดของปี 2544 มีจำนวน (22.49) ล้านบาท

3. ตามหมายเหตุประกอบงบการเงินข้อ 4.2 ในปี 2545 บริษัทฯ
ได้เปลี่ยนแปลงนโยบายการบัญชีเกี่ยวกับการรับรู้ต้นทุนสาธารณูปโภคส่วนกลาง
จากเดิมที่บันทึกเป็นส่วนหนึ่งของ ที่ดิน อาคาร และอุปกรณ์ และทยอยรับรู้เป็นต้นทุนขาย
ผ่านบัญชีค่าเสื่อมราคาซึ่งเป็นไปตามหลักเกณฑ์ของกรมสรรพากร
เปลี่ยนเป็นรับรู้ต้นทุนสาธารณูปโภคส่วนกลาง เป็นส่วนหนึ่งของต้นทุนสินค้า คงเหลือ
และตัดจ่ายเป็นต้นทุนขายตามอัตราส่วนพื้นที่ที่ขายซึ่งเป็นไปตามหลักการบัญชีที่รับรองทั่วไป
ในการเปลี่ยนแปลงนโยบายการบัญชีดังกล่าว บริษัทต้องปรับย้อนหลังงบการเงินงวดก่อนที่นำมา
เปรียบเทียบเสมือนว่าบริษัทได้รับรู้ต้นทุนสาธารณูปโภคส่วนกลางตามนโยบายการบัญชีใหม่มาโดยตลอด
ดังนั้นข้อมูลสำหรับปี 2544
ที่นำมาเปรียบเทียบจึงเป็นข้อมูลที่จัดทำขึ้นตามนโยบายการบัญชีใหม่ผลสะสมจากการเปลี่ยนแปลงนโยบายการบัญชีตั้งแต่อดีตจนถึงต้นปีปัจจุบันที่ต้องนำมาปรับปรุงกับ
กำไร(ขาดทุน)สะสมต้นงวดของปี 2545 มีจำนวน (17.81) ล้านบาท
และผลสะสมตั้งแต่อดีตจนถึงต้นปี 2544 ที่ต้องนำมาปรับปรุงกับกำไร(ขาดทุน)สะสมต้นงวดของปี
2544 มีจำนวน 5.68 ล้านบาท